Enneco Ariesta - Biquipedia, a enziclopedia libre

# Enneco Ariesta

### De Biquipedia

Estatua d'Enneco Ariesta, á Madrid (J. Oñate, 1750-53).

Enneco (u Ennego) Ariesta (en basco Eneko Aritza; en castellán Íñigo Arista), naixito enta 781 e muerto en 852, estió lo primer rei de Pamplona (810-820 e 852), conte de Sobrarbe e de Bigorra. Se li considera patriarca d'a dinastía Ennéguiz, a primer dinastía reyal de Pamplona. A figura ye considerata meyo lechendaria en bels aspeutos.

## [editar] Estoria

Yera lo fillo d'Enneco Ximéniz e d'Onneca. Muerto su pai, a mai se casó alabez con Musá ibn Fortún de Tudela, un Banu Qasi, siñor d'a bal de l'Ebro, que lo ayutó á conseguir o trono. Iste matrimonio deixó uns territorios considerables baixo la influyenzia d'Enneco Ariesta, den de Pamplona en t'as altas bals pirinencas d'Irati (Nabarra) e la bal d'Echo. Os Banu Qasi controlaban as fértils riberas de l'Ebro, den de Tafalla en t'a redolata de Zaragoza.

L'albenimiento d'o primer rei de Nabarra no estió pas fázil. D'entre os nuclios de poblazión cristiana (minoritaria), beluns refirman o partito franco, sustenito en primeras per Carlemaño e, més tardi, per Ludobico Pío. A rica familia cristiana d'os Belasco ye á la capeza d'ixe partito.

En 799, uns procarolinchios asesinan o gubernador de Pamplona, Mutarrif ibn Muza, d'a familia d'os Banu Qasi. En 806, os francos controlan Nabarra per meyo d'un Belasco como gubernador. En 812, Ludobico Pío nimbía una espedizión contra Pamplona. A tornata no ye guaire gloriosa, prenendo como ostaches zagals e mullers d'a zona ta protecher-sen mientres que trescruzan o puerto de Ronzesbals.

En 824, os contes francos Elbe e Aznar fan una altra espedizión ta Pamplona, pero son benzitos per Enneco, qui ye ayutato per os suyos chóbens Musá ibn Fertún e Garzía lo Malo de Chaca.

Ye alabez que, seguntes Eulochio de Cordoba, i apareix Enneco Ariesta como rei de Pamplona: "Christicolae princeps" (prenzipe cristián).

En 841, Enneco ye bictima d'una malautia que lo deixa parlaticato. O fillo suyo, Garzía Ennéguiz, ixerze una rechenzia zereña, dirichindo as campañas militars.

## [editar] Casamientos e deszendiens

Enneco se casó con Enneca, filla de Belasco, Siñor de Pamplona muerto en 816.

Fillos:

- Assona Ennéguiz, casata con Musá ibn Fertún, walí de Uesca e Tudela.
- Garzía Ennéguiz, o suzesor d'Enneco n'o trono.
- Galindo Ennéguiz de Pamplona, muerto en 851 á Cordoba e pai de Musá ibn Galindo, walí de Uesca en 860.
- Nunila, casata con o conte Garzía lo Malo d'Aragón.

## [editar] Enneco n'a Cronica pinatense

N'o capítol X d'a Cronica de San Chuan d'a Peña, se i leye:

Muerto aquesti Rey, regnó Exemen García de los quales recontamiento otro non trobamos, los quales murieron. Assin que no fincó regidor en la tierra. Et el general de la tierra veyendo que ellos fincarian sin gouernador et la tierra fincaba desolada de senyor, fueron cercando á qui eslieyrían por senyor lur et defendedor no trobauan mas valient ni mas auençado cauallero, como el noble varon natural del condado de Vigorra clamado Ennego, el qual era venido, en estas partes por defender los xpistianos de las crueldades et terribles persequciones de los moros. El qual hauía vencido et desbaratado muytas et diuersas vegadas aquellos. Et por la grant nobleza de coraçon et de armas que en él era, las gentes de la tierra ensemble, concordantes con Fortunyo Ximenez comte Daragon, eslieron el dito Ennego en rey de Pamplona. Et era tanto abiuado et encorajado de hauer batallas continuament con los moros, que apenas estaua vn dia seguro. Et por esto metiéronle sobrenombre Ariesta, porque assin como la ariesta aplegada cerca el fuego, en vn moment quema, assin el dito rey Don Ennego sabiendo que los moros deuiessen haber batallas con él, en vn moment era con ellos; assin de las oras entaqua, huuo nombre Enego Ariesta. Et huuo por muller la regna Doña Toda, de la qual procreó vn fillo qui fué clamado García Eneguez. Et murió el rey Don Enego Ariesta, et fué soterrado en San Saluador de Leyre, año DCCCXXXIX.

Cal mirar-se o testo manimenos n'o suyo contesto estorico e no considerar-lo una fuen plenamén fidedigna. A etimolochía d'Ariesta (en basco Aritza) ye probablemén una altra.

## [editar] Se beiga tamién

- Cruz d'Enneco Ariesta

Predezesor: Rei fundador | Rei de Nabarra 810/820 - 852 | Suzesor: Garzía Ennéguiz

Categoría: Reis de Nabarra

##### Views

- Articlo
- Descusión
- Bersión autual

##### Mirar

##### En atras luengas

- Català
- Deutsch
- English
- Español
- Euskara
- Français
- Italiano
- Nederlands
- Polski
- Português
- Српски / Srpski